KOMMISSIONENS BESLUTNING af 21. juni 1996 om ændring af beslutning 93/411/EØF om bemyndigelse af medlemsstaterne til at indrømme undtagelser fra visse bestemmelser i Rådets direktiv 77/93/EØF, for jordbærplanter (Fragaria L.) til udplantning, dog ikke frø, med oprindelse i Argentina (96/403/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved direktiv 96/14/EF (2), særlig artikel 14, stk. 1,

under henvisning til anmodning fra medlemsstaterne, og

ud fra følgende betragtninger:

Ifølge direktiv 77/93/EØF må jordbærplanter (Fragaria L.) til udplantning, dog ikke frø, med oprindelse i ikke-europæiske lande bortset fra Middelhavslandene, Australien, New Zealand, Canada og de kontinentale stater i USA i princippet ikke føres ind i Fællesskabet;

der er skabt tradition for, at visse medlemsstater leverer planter af Fragaria L. til udplantning, dog ikke frø, til dyrkning i Argentina for at forlænge planternes vækstperiode; disse planter genudføres derefter til Fællesskabet, hvor de udplantes med henblik på frugtproduktion;

ved Kommissionens beslutning 93/411/EØF (3), senest ændret ved beslutning 95/53/EF (4), fik medlemsstaterne bemyndigelse til på visse betingelser at indrømme undtagelser fra visse generelle bestemmelser i direktiv 77/93/EØF for jordbærplanter (Fragaria L.) til udplantning, dog ikke frø, med oprindelse i Argentina;

i beslutning 93/411/EØF som ændret er det fastsat, at bemyndigelsen udløber den 31. december 1996;

der har ikke været bekræftede fund af skadegørere på prøver udtaget af de planter, der er indført i henhold til beslutning 93/411/EØF; det er dog blevet nødvendigt at præcisere det i artikel 1, stk. 2, litra b), i beslutning 93/411/EØF fastsatte krav om, at der i det officielle plantesundhedscertifikat, som kræves i artikel 7 i direktiv 77/93/EØF, under »Supplerende erklæring« skal angives navnet på sorten og den certificeringsordning i medlemsstaten, i henhold til hvilken moderplanterne er blevet certificeret; procedurerne for indførsel af planterne, især udvekslingen af oplysninger mellem medlemsstaterne, når bestemmelsesmedlemsstaten ikke er den samme som den medlemsstat, gennem hvilken planterne af Fragaria L. føres ind, bør også fastlægges mere detaljeret;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

I beslutning 93/411/EØF foretages følgende ændringer:

1) Artikel 1, stk. 2, litra a), nr. i), affattes således:

»i) må kun være produceret af moderplanter, der er certificeret under en certificeringsordning, som er godkendt i en medlemsstat, og disse moderplanter skal være indført fra en medlemsstat.«

2) Artikel 1, stk. 2, litra b), andet afsnit, affattes således:

»Certifikatet skal indeholde:

- nærmere oplysninger om den/de seneste behandling(er), der er blevet foretaget i henhold til litra a), nr. iii), hvis det er relevant, og normalt inden udførsel

- under »Supplerende erklæring« angivelsen »Denne sending opfylder betingelserne i beslutning 96/403/EF« og navnet på sorten og den certificeringsordning i medlemsstaten, i henhold til hvilken moderplanterne er blevet certificeret«.

3) Artikel 1, stk. 2, litra c), affattes således:

»c) i) undersøgelserne henhold til artikel 12 i direktiv 77/93/EØF skal foretages af de i nævnte direktiv omhandlede officielle ansvarlige organer i de medlemsstater, der gør brug af denne undtagelse, og i givet fald i samarbejde med de pågældende organer i den medlemsstat, hvor planterne skal udplantes. Uden at kontrollen i henhold til artikel 19a, stk. 3, andet led, første valgmulighed, derved tilsidesættes, skal Kommissionen træffe beslutning om, i hvilket omfang kontrollen i henhold til direktivets artikel 19a, stk. 3, andet led, anden valgmulighed, skal integreres i kontrolprogrammet i henhold til direktivets artikel 19a, stk. 5, litra c).

ii) planterne skal indføres via indgangssteder, der er udpeget med henblik på denne undtagelse af de medlemsstater, der gør brug af undtagelsen

iii) forud for indførsel til Fællesskabet skal importøren give de officielle ansvarlige organer i indførselsmedlemsstaten meddelelse om indførslen i tilstrækkeligt god tid forinden, og denne medlemsstat oplyser derpå Kommissionen om indholdet af meddelelsen med angivelse af:

- materialetype

- mængde

- den oplyste importdato og bekræftelse af indgangsstedet

- navn og adresse på de virksomheder, der omhandles i nr. iv), hvor planterne vil blive udplantet.

På indførselstidspunktet skal importøren bekræfte oplysningerne i ovennævnte forudgående meddelelse.

Importøren skal underrettes officielt om betingelserne i litra a), b) og c), nr. 1), ii), iii) og iv)

iv) planterne må kunne udplantes i virksomheder, hvis navn og adresse er blevet meddelt de officielle ansvarlige organer i den medlemsstat, hvor virksomhederne er beliggende, af den person, som har til hensigt at udplante de planter, der er blevet indført i henhold til denne beslutning; i de tilfælde, hvor udplantningsstedet er beliggende i en anden medlemsstat end den medlemsstat, der gør brug af denne undtagelse, skal de officielle ansvarlige organer i den medlemsstat, der bør brug af denne undtagelse, ved modtagelsen af den ovennævnte forudgående meddelelse fra importøren underrette de officielle ansvarlige organer i den medlemsstat, hvor planterne skal udplantes med angivelse af navn og adresse på de virksomheder, hvor planterne skal udplantes

v) i vækstperioden efter indførslen skal en passende del af planterne på de rette tidspunkter undersøges af de officielle ansvarlige organer i den medlemsstat, hvor planterne udplantes, i de i nr. iv) omhandlede virksomheder.«

4) Artikel 2 affattes således:

»Artikel 2

Medlemsstaterne underretter de øvrige medlemsstater og Kommissionen, hvis de gør brug af bemyndigelsen. Hvert år inden den 1. november tilsender de Kommissionen og de øvrige medlemsstater oplysninger om de mængder, der er indført i henhold til denne beslutning, sammen med en udførlig teknisk rapport om den officielle undersøgelse, der omhandles i artikel 1, stk. 2, litra c), nr. i) og v). Desuden tilsender eventuelle andre medlemsstater, hvor planterne udplantes, Kommissionen og de øvrige medlemsstater en detaljeret teknisk rapport om den officielle undersøgelse, der omhandles i artikel 1, stk. 2, litra c), nr. v), inden den 1. november hvert år.«

Artikel 2

Denne beslutning er rettet til medlemsstaterne.

Udfærdiget i Bruxelles, den 21. juni 1996.

På Kommissionens vegne

Franz FISCHLER

Medlem af Kommissionen

(1) EFT nr. L 26 af 31. 1. 1977, s. 20.

(2) EFT nr. L 68 af 19. 3. 1996, s. 24.

(3) EFT nr. L 182 af 24. 7. 1993, s. 63.

(4) EFT nr. L 53 af 9. 3. 1995, s. 35.